**UPUTE AUTORIMA**

U časopisu **Glasnik zaštite bilja** se objavljuju sve kategorije znanstvenih radova (izvorni znanstveni rad, pregledni rad, prethodno priopćenje), (pregledni) stručni radovi, autorski prikazi/prilozi, te izlaganja sa stručnih i znanstvenih skupova, kao i drugi tematski prihvatljivi članci na hrvatskom i engleskom jeziku.

Radovi objavljeni u časopisu **Glasnik zaštite bilja** obuhvaćaju izvorna teorijska i empirijska istraživanja iz područja agronomije, pregledni članci iz svih agronomskih/poljoprivrednih disciplina kao i drugih srodnih znanosti te interdisciplinarni članci.

Navedene kategorije radova podliježu anonimnoj recenziji od strane dva recenzenta-znanstvenika iz odgovarajućeg područja.

Radovi koji se prilažu ne smiju biti prije objavljivani ili namijenjeni objavi u drugim izvorima.

Sukladno prijedlogu recenzenata znanstveni članak svrstava se u jednu od sljedećih kategorija:

**Izvorni znanstveni rad** (Original scientific paper) predstavlja prvo objavljivanje neobjavljenih rezultata originalnih istraživanja. Znanstvene informacije trebaju biti prikazane tako da se pokus može ponoviti i dobiti rezultat s jednakom točnošću ili unutar granica pokusne pogreške, kako to navodi autor te provjeriti točnost analiza na kojima se temelje rezultati.

**Prethodno priopćenje** (Preliminary communication) sadrži nove znanstvene spoznaje, koje zahtijevaju hitno objavljivanje dok je istraživanje još u tijeku. U radu nije nužno omogućiti ponavljanje i provjeru iznesenih rezultata.

**Pregledni rad** (Review paper) jest cjeloviti pregled nekog područja ili problema na temelju prethodno objavljenih materijala i literature, koji su u radu sakupljeni, analizirani, iskomentirani na novi način i raspravljeni. Može uključivati i prijedloge za buduća istraživanja.

**Izlaganje sa znanstvenih i stručnih skupova** bit će objavljeno samo onda ako ne budu tiskana u referentnim zbornicima. Iznimno će se tiskati suštinski prerađeni i dopunjeni članci.

**Stručni rad** (Professional paper) je koristan prilog ili prikaz problema i fenomena s područja struke čija problematika nije vezana za izvorna istraživanja. U radu se daju stručni naputci i prijedlozi kako se neki problem može riješiti u praksi.

**Autorski prikaz/prilog** predstavlja originalno autorsko djelo i ne zahtjeva recenziju. Objavljuje se u posebnim, stalnim i povremenim rubrikama. Obuhvaća prikaz nekog djela (knjige), opus znanstvenika/stručnjaka, posebne priloge i slično.

Kategorija članka navodi se u zaglavlju na prvoj i posljednjoj stranici. U slučaju neslaganja recenzenata o kategoriji rada, odluku donose Urednički odbor i glavni urednik časopisa.

***Osnovno o sadržaju i pisanju rada***

Naslov rada treba biti što kraći. Ispod naslova navode se imena i prezimena autora. Svaki autor treba navesti: akademski stupanj ako postoji, naziv i adresu organizacije u kojoj radi, zvanje i funkciju u organizaciji u kojoj je zaposlen.

Radi lakšeg kontakta molimo autore da navedu broj telefona i elektroničku adresu (e-mail) za dopisnog autora. Broj telefona neće biti objavljen u časopisu.

Rad se treba sastojati od naslova, sažetka, ključnih riječi, uvoda, materijala i metoda, rezultata i rasprave, zaključka, popisa literature. Svaki rad mora imati sažetak na hrvatskom i engleskom jeziku. Neposredno ispod sažetka treba navesti tri do pet ključnih riječi. U radu tiskanom na hrvatskom jeziku engleske verzije naslova, sažetka i ključnih riječi dolaze na kraju rada, iza poglavlja Literatura, i obrnuto. Literatura se citira prema harvardskom sustavu.

Original rada (do 15 računalom pisanih stranica) treba sadržavati sve slike, crteže i dijagrame. Za članke većeg opsega autor je dužan unaprijed kontaktirati Urednički odbor. Radovi se pišu i šalju u Wordu, a imaju ekstenziju .doc ili .docx. Tablice, grafikoni i slike trebaju se nalaziti u samom tekstu rada gdje su u spomenuti.

Autori mogu predložiti dva do tri znanstvenika i/ili stručnjaka za koje smatraju da bi bili kompetentni za recenziju rada. Odluku o izboru recenzenata donosi Urednički odbor.

Rad se dostavlja Uredništvu putem elektroničke pošte na jednu od e-adresa:

glasnik@zastitabilja.com.hr

gzb.urednik@gmail.com